Document ID: 32006D0800

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Νοεμβρίου 2006
για την έγκριση των σχεδίων για την εκρίζωση της κλασικής πανώλης των χοίρων στους αγριόχοιρους και τον επείγοντα εμβολιασμό των αγριόχοιρων κατά της νόσου αυτής στη Βουλγαρία
[κοινοποιηθείσα υπό τον αριθμό Ε(2006) 5468]
(Κείμενο που παρουσιάζει ενδιαφέρον για τον ΕΟΧ)
(2006/800/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας και ιδίως το άρθρο 4 παράγραφος 3,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλης των χοίρων (1), και ιδίως το άρθρο 16 παράγραφος 1 δεύτερο εδάφιο και το άρθρο 20 παράγραφος 2 τέταρτο εδάφιο,
Εκτιμώντας τα ακόλουθα:
(1)
Η οδηγία 2001/89/ΕΚ θεσπίζει ελάχιστα κοινοτικά μέτρα για την καταπολέμηση της κλασικής πανώλης των χοίρων. Στα μέτρα αυτά προβλέπεται μεταξύ άλλων ότι τα κράτη μέλη πρέπει να υποβάλουν στην Επιτροπή σχέδιο μέτρων για την εκρίζωση της νόσου, μόλις επιβεβαιωθεί η ύπαρξη πρωτογενούς κρούσματος κλασικής πανώλης των χοίρων σε αγριόχοιρους. Η εν λόγω οδηγία περιλαμβάνει επίσης διατάξεις σχετικά με τον επείγοντα εμβολιασμό των αγριόχοιρων.
(2)
Η κλασική πανώλη των χοίρων είναι παρούσα στους αγριόχοιρους στη Βουλγαρία.
(3)
Λαμβάνοντας υπόψη την προσχώρηση της Βουλγαρίας, τα μέτρα σχετικά με την κατάσταση όσον αφορά την κλασική πανώλη των χοίρων στη χώρα αυτή πρέπει να θεσπιστούν σε κοινοτικό επίπεδο.
(4)
Η Βουλγαρία έθεσε σε εφαρμογή ένα πρόγραμμα για την επιτήρηση και τον έλεγχο της κλασικής πανώλης των χοίρων σε ολόκληρη την επικράτεια της χώρας. Το πρόγραμμα αυτό συνεχίζεται.
(5)
Στις 31 Μαΐου 2006 η Βουλγαρία υπέβαλε επίσης για έγκριση ένα σχέδιο για την εκρίζωση της κλασικής πανώλης των χοίρων στους αγριόχοιρους και ένα σχέδιο για τον επείγοντα εμβολιασμό των αγριόχοιρων στο σύνολο της επικράτειας της Βουλγαρίας.
(6)
Η Επιτροπή εξέτασε αυτά τα σχέδια που υπέβαλε η Βουλγαρία και έκρινε ότι είναι σύμφωνα με την οδηγία 2001/89/ΕΚ.
(7)
Με την προοπτική της προσχώρησης της Βουλγαρίας, τα σχέδια αυτά πρέπει να εγκριθούν ως μεταβατικό μέτρο που θα εφαρμοστεί από την ημερομηνία προσχώρησης και κατά τη διάρκεια περιόδου εννέα μηνών.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σχέδιο για την εκρίζωση της κλασικής πανώλης των χοίρων στους αγριόχοιρους
Εγκρίνεται το σχέδιο που υπέβαλε η Βουλγαρία στην Επιτροπή στις 31 Μαΐου 2006 για την εκρίζωση της κλασικής πανώλης των χοίρων στους αγριόχοιρους στην περιοχή που αναφέρεται στο σημείο 1 του παραρτήματος.
Άρθρο 2
Σχέδιο για τον επείγοντα εμβολιασμό των αγριόχοιρων κατά της κλασικής πανώλης των χοίρων
Εγκρίνεται το σχέδιο που υπέβαλε η Βουλγαρία στην Επιτροπή στις 31 Μαΐου 2006 για τον επείγοντα εμβολιασμό των αγριόχοιρων κατά της κλασικής πανώλης των χοίρων στην περιοχή που αναφέρεται στο σημείο 2 του παραρτήματος.
Άρθρο 3
Συμμόρφωση
Η Βουλγαρία λαμβάνει τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύει. Ενημερώνει αμέσως την Επιτροπή σχετικά.
Άρθρο 4
Εφαρμογή
Η παρούσα απόφαση αρχίζει να ισχύει από την ημερομηνία και με την επιφύλαξη της έναρξης ισχύος της συνθήκης προσχώρησης της Βουλγαρίας και της Ρουμανίας.
Εφαρμόζεται κατά τη διάρκεια εννέα μηνών.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 23 Νοεμβρίου 2006.

Labels: 0
18
20
6